Minen vruntlichen gruss mit vormogen alles guden etc. Ersamme gunstige vrunde, iuveren vorsichtikeyten vruntlich toschriben, als von schippere Claus Berntsons wegen eins vergangenen schipps halp iuveren mitborgeren vnd jnwoneren togehorende, noch vnbetalet sol sin berorende, hab ich dan laten vor mic lesen vnd vornommen etc. Gunstige liebe vrunde, jch vormeynt nach dem mal, als ich nach erkentnisse der guden herren Swedenriches ratdes mit jmme selbs Claus Berntson eins worden bin, dat ich jmme solde ein andre schippe geben vnd solliche guddere alsz de zytd to Abow geretd worden vnd to kauff woren betalen solde, dat auch also gedan habe. Jch weyss jn worheyt, dat myn vogt to Abow jm de gudere clerlichen betalet, vnd ich dede jmme selbs ein gude schippe to Calmaren vnd danck vordienet haben. Jch twyual nicht dare an, ob iuvere ersamheyten ein sollichs wydderfore, jr wolten uch nicht gerne laten hohere dryben. Claus Berntson mag sagen wat he wylle, oppenlich ist, dat he dat selbig angenomen schippe vor dat andre storms halp vorsegelt vnd vorloss, vnd auch solliche gelt vor de gudre, de de tytd gerette worden; ich gelobt jmme nicht, do ich jn betalet hadde, ob he solliche schippe vorlose oder synen kauffherren jr gelt als von mynem vogt to Abow anname, andre schippe vnd andre gelt to geben, icz, als das jderman selbs merken vnd erkennen kan, vngeborlichen were. Herumb bydden ich vnd begere, dat iuvere wysheytten wollen den selben Claus Berntson dar an wysen, dat er sich mit iuwern mitborgeren vnd inwoneren desshalp gutlich vortrage vnd mich forter onangelaget darumb laten, wil ich gern jn allen guden verschulden, vnd ves wore, sollen iuvere ersamheytten wissen, war jnne ich den to liebe vnd willen werden kan, wil ich mich willig finden laten, de Godde langetytd to sinem dienste in vrolicher gesuntheyt halden wille. Datum vpp Stockholm vpp sant Crispinj vnd Crispi[ni]anj dag anno Domini etc. lxxx secundo. Steyn Sturen ryddere, Swedenriches vorstendere etc. Adress: Den ersamen vorsuchtigen vnd wysen mannen borgermeisteren vnd rath der statd Danczigk, synen besonderen gunstigen vnd guden vrunden.